WTI เด้งเหนือ 70 เหรียญ กังวลภาวะน้ำมันตึงตัว
ราคาน้ำมัน WTI เด้งเหนือ 70 เหรียญ หลังปรับตัวลง 4 สัปดาห์ติด กังวลภาวะน้ำมันตึงตัวในตลาด
ราคาน้ำมัน WTI ยืนเหนือ 70 เหรียญ กังวลภาวะน้ำมันตึงตัวในตลาด
15 พ.ค. 2566

ผู้สื่อข่าวรายงาน วันนี้(15พ.ค.66) ณ เวลา 20:04 น.ตามเวลาไทย สัญญาน้ำมันดิบเวสต์เท็กซัส (WTI) ส่งมอบเดือนมิ.ย. ซึ่งมีการซื้อขายที่ตลาด NYMEX บวก 0.39 ดอลลาร์ หรือ 0.56% สู่ระดับ 70.43 ดอลลาร์/บาร์เรล ท่ามกลางความกังวลเกี่ยวกับภาวะน้ำมันตึงตัวในตลาด
ขณะที่ราคาน้ำมันปรับตัวลงติดต่อกัน 4 สัปดาห์ ซึ่งเป็นช่วงขาลงที่ยาวนานที่สุดนับตั้งแต่เดือนก.ย.2565 โดยถูกกดดันจากความวิตกเกี่ยวกับภาวะเศรษฐกิจถดถอยในสหรัฐจากวิกฤตภาคธนาคารและเพดานหนี้
อย่างไรก็ดี ราคาน้ำมันยังคงได้ปัจจัยบวกจากรายงานที่ว่า รัฐบาลสหรัฐมีแผนที่จะซื้อน้ำมันดิบเพื่อใส่ในคลังสำรองน้ำมันทางยุทธศาสตร์ของสหรัฐ (SPR)
นอกจากนี้ นักลงทุนคาดว่าตลาดจะเผชิญภาวะน้ำมันตึงตัวจากการปรับลดกำลังการผลิตของกลุ่มประเทศผู้ส่งออกน้ำมัน (โอเปก) และชาติพันธมิตร หรือโอเปกพลัส